Il-Knejjes Insara f'Zimbabwe iridu riforma radikali fil-pajjiż
Nies jiġbru l-ilma minn borehole wara li l-uniku mpjant tat-trattament tal-ilma fil-pajjiż ingħalaq Il-mexxejja tal-Knejjes fiz-Zimbabwe iridu li l-politiċi u ċ-ċittadin jħaddnu kultura politika ġdida ta' kooperazzjoni bil-mira li l-pajjiż jinbena mill-ġdid. F'dikjarazzjoni pastorali flimkien, il-mexxejja tal-Kunsill tal-Knejjes ta' Zimbabwe, il-Konferenza Episkopali tal-Isqfijiet Kattoliċi, l-Evangelical Fellowship u l-Unjoni għall-Iżvilupp tal-Knejjes Appostoliċi, appellaw biex ikun hemm staġun ta' Ġublew Bibliku ta' seba' snin. Matul dawn is-seba' snin il-poplu ta' Zimbabwe jkollu l-opportunità biex jibnu mill-ġdid il-fiduċja u l-kunfidenza; jibdlu l-mod ta' kif issir il-politika u jfasslu t-triq 'l quddiem lejn tisħiħ ekonomiku. Il-Ġublew għandu jkun karaterizzat minn ambjent politiku mhux partiġġjan jew kompetittiv. Sospensjoni tal-Kostituzzjoni għar-rigward tal-elezzjonijiet L-ambjent politiku mhux kompetittiv li qed jipproponu l-Knejjes, ifisser li jkunu sospiżi l-elezzjonijiet perjodiċi. Madankollu huma jridu li jkun hemm kunsens taċ-ċittadini permezz ta' referendum. Din il-proposta li qed tissejjaħ "The SABBATH proposal" titlob li jkunu sospiżi l-provvedimenti kostituzzjonali dwar l-elezzjonijiet u minflok isir referendum li jfittex il-kunsens tal-poplu jekk jaqbilx li l-elezzjonijiet ikunu sospiżi għal seba' snin li matulhom jitfejjqu l-weġgħat tal-passat u jsir sforz biex tinbena l-fiduċja għal riforma kostitutzzjonali u politika u l-implimentazzjoni ta' viżjoni ekonomika nazzjonali. Skont il-mexxejja tal-Knejjes 7.7 miljuni ta' ċittadini taz-Zimbabwe għandhom bżonn għajnuna f'forma ta' ikel filwaqt li l-pajjiż qed jiffaċċja sfidi enormi fl-oqsma politiċi, ekonomiċi u soċjali li għandhom bżonn mod ġdid kif ikunu ffaċċjati. "Il-paraliżi politika attwali, li hi karaterizzata min-nuqqas ta' qbil bejn il-Gvern u l-Oppożizzjoni li jsibu mudell ta' tmexxija kollaborattiva, hi ta' tħassib kbir. Il-fatt li ż-żewġ partiti politiċi ewlenin għadhom jaħdmu qisu l-elezzjoni għad trid tiġi u dalwaqt jibdew kampanja elettorali oħra ifisser li l-pajjiż mhux se jirnexxielu jara lil dawn iż-żewġ partiti jiftehmu dwar aġenda kostituzzjonali. "Jekk ma jkunx hemm dan il-qbil, l-isforzi ta' naħa jkunu mfixkla min-naħa l-oħra, filwaqt li kull kontribut għall-ġid tal-pajjiż jitqies mill-perspettiva politika partiġġjana. Aħna nħossu li jkun min ikun il-partit li jirbaħ l-elezzjoni ġenerali, il-pajjiż se jibqa' paralizzat, jekk il-partiti li jopponu lil xulxin ma jitgħallmux jikkollaboraw flimkien. B'hekk ikun il-poplu li jkompli jbati jekk bħala nazzjoni ma jirnexxielniex insibu l-unità nazzjonalifid-diversità", qalu l-Mexxejja tal-Knejjes. Relazzjonijiet poltiċi velenużi Ir-relazzjonijiet bejn il-politiċi rivali taz-Zimbabwe tant huma ħżiena u velenużi li l-mexxejja tal-Knisja jħossu li dawn jistgħui jinfdew biss jekk ikun hemm riforma radikali. "Meta qisna dawn il-problemi b'mod holistiku osservajna li l-ambjent attwali ma jagħtix lok għal riformi politiċi bis-sens u anqas ma jista' jwassal għal parteċipazzjoni ekonomika inklussiva miċ-ċittadini. Dan l-ambjent ta' relazzjonijiet politiċi velenużi, irendu inutli il-proċess biex il-pajjiż jintegra fil-qasam internazzjonali. L-iżolament internazzjonali jeqred il-fiduċja tal-investituri u dan ifixkel il-progress ekonomiku. "Dan l-ambjent polarizzat idgħajjef ir-rispett lejn l-istituzzjonijiet bħalma huma l-Qrati, l-Pulizija u s-servizzi tas-sigurtà. Meta istituzzjonijiet bħal dawn jitqiesu li huma partiġġjani u jitilfu l-indipendenza tagħhom ikun impossibbli li ssib kooperazzjoni bejn l-atturi politiċi biex iwasslu għal proċess ta' riforma nazzjonali fl-interess tal-pajjiż," jingħad fl-istqarrija tal-Knejjes. Il-mexxejja reliġjużi nsistew li z-Zimbabwe għadu ma fieqx mill-feriti tal-passat. Dak li l-pajjiż jinħtieġ b'urġenza hu li jinqata' mill-paraliżi attwali li jinsab fiha u jimxi lejn tiġdid u bidla veri.